Arhopalus ferus

Arhopalus ferus Cerambycidae familiako kakalardoa da, zientziarako Étienne Mulsantek 1839an deskribatu zuena. Eremu Paleartiko guztian zabaldurik dago, baita Euskal Herrian ere.

1970. hamarkadan Ozeanian ikusi zuten, dirudienez 1950. hamarkadan iritsi zen Zeelanda Berrira.

 Izenak 
Hainbat hizkuntzatan "Pinu erretako kakalardoak" izena jasotzen dute, adibidez ingelesez burnt pine longhorn beetle eta gazteleraz escarabajo de los pìnos quemados. 

 Deskribapena 
Kakalardo ertaina da, 8-30 mm artean neurtzen du. Kolore aniztasun handia du, beltza izatetik marroi argia izatera. Sexu dimorfismoa agertzen du, emeak arrak baino handiagoak izan ohi dira eta kolore ilunagoa izaten dute.

Gorputza luzea eta obalatua dute. Burua aurrerantz begira dago eta aho aparatu guztiak erakusten ditu. Antena luzeak ditu, gorputzaren luzeraren hiru laurdena hartzen dute. Arren antenak luzeagoak dira emeenak baino.

 Habitata 
Koniferoen basoak atsegin dituzte, pinuak eta izeiak. Zuhaitz hiletaz, usteltzen ari direnetan edo suak erre dituen zuhaitzetaz elikatzen dira. Suak erretako edo zerrategietan ebaki berriak diren zuhaitzek askaturiko konposatu organiko lurrunkorrek erakartzen dituzte emeak.

 Bizi zikloa 
Helduek aste ugari irauten dute eta udaberria eta udazkena artean ikusten dira. Emeek mila arrautza inguru ekoizten dituzte eta suak erre berri dituen zuhaitzen enborretan jartzen dituzte. Sutea izan eta 24 ordutara jadanik jartzen dituzte arrautzak 5-50eko multzoetan, oriandik bestelako bizidunik inguratu ez dela aprobetxatuz. 10 egunetara jaiotzen dira beldarrak eta zurean barnera sartzen dira oraindik gordetzen den izerdi landuaz elikatzeko. Beldarrak krema kolorekoak dira, zilindrikoak, eta hankak eta aho aparatuak oso garatuta dituzte. 

3-4 urte behar izaten dituzte beldarrek zikloa osatu ahal izateko. Zeelanda Berrian 1-2 urtetan egiten dute.

 Iruditegia 

 Erreferentziak 

 Kanpo estekak 

Kategoria:Cerambycidae
Kategoria:Euskal Herriko koleopteroak